Human Torch (Γη-616)

Πρώτα Χρόνια
Ο Johnny Storm και η αδελφή του, Susan, μεγάλωσαν στο Long Island της Νέας Υόρκης. Η μητέρα τους σκοτώθηκε σε αυτοκινητιστικό δυστύχημα όταν ο Johnny ήταν εννέα ετών, εντούτοις εκείνος έγινε δεξιοτέχνης στη συναρμολόγηση, την επισκευή και την οδήγηση αυτοκινήτων. Αναβάθμισε ένα κιβώτιο ταχυτήτων στην ηλικία των 15 χρόνων. Την επόμενη χρονιά ο πατέρας του τού αγόρασε το πρώτο του αυτοκίνητο.

Η «Γέννηση» του Human Torch
Ενώ ήταν ακόμα έφηβος, ο Johnny πήγε στην Καλιφόρνια για να επισκεφθεί την αδελφή του, Susan, η οποία είχε μετακομίσει δυτικά για να γίνει ηθοποιός. Η Susan Storm ήταν αρραβωνιασμένη και επρόκειτο να παντρευτεί έναν λαμπρό φυσικό και μηχανικό, τον Reed Richards. Ο Richards κατασκεύαζε ένα διαστημόπλοιο ικανό να εξερευνήσει άλλους γαλαξίες. Όταν ο Johnny ήταν στην Καλιφόρνια, η κυβέρνηση απείλησε να κόψει τη χρηματοδότηση του Richards και εκείνος αποφάσισε να αποδείξει την αξία του σκάφους με το να κάνει μια δοκιμαστική πτήση στα άστρα. Ο καλύτερος φίλος του Reed, ο Ben Grimm, ήταν ο πιλότος του σκάφους. Η Susan και ο Johnny επέμειναν να πάνε μαζί. Στο διάστημα, η ανεπαρκής θωράκιση του αστρόπλοιου επέτρεψε σε μια τεράστια δόση κοσμικής ακτινοβολίας να βομβαρδίσει το πλήρωμα. Κατάφεραν να επιστρέψουν στη Γη χρησιμοποιώντας τον αυτόματο πιλότο, αλλά και οι τέσσερις είχαν αλλάξει για πάντα. Οι κοσμικές ακτίνες μετέτρεψαν τη γενετική δομή του Johnny, δίνοντάς του την ικανότητα να δημιουργεί διάπυρο πλάσμα, που κάλυπτε ολόκληρο το σώμα του με φλόγες χωρίς να του κάνουν κακό. Επίσης ανακάλυψε πως μπορούσε να πετά, να εκτοξεύει φλόγες και να απορροφά τη θερμότητα.

Με το όνομα Fantastic Four, οι μεταμορφωμένοι αστροναύτες αποφάσισαν να γίνουν ομάδα και να χρησιμοποιήσουν τις νέες δυνάμεις τους για να βοηθήσουν την ανθρωπότητα. Ο Johnny διάλεξε για τον εαυτό του το όνομα Human Torch, το ίδιο όνομα που χρησιμοποίησε ένα ανδροειδές ήρωας της δεκαετίας του '40. Για ένα διάστημα ο Johnny δοκίμασε να ζήσει με την αδελφή του στο Long Island, προσπαθώντας συγχρόνως να τελειώσει το λύκειο και να κρατήσει κρυφό το γεγονός πως ήταν ο Human Torch. Όμως αυτό αποδείχθηκε πιο δύσκολο από όσο περίμενε. Μόλις τελείωσε το λύκειο, ο Johnny μετακόμισε στο Μέγαρο Baxter, το πρώτο αρχηγείο των Fantastic Four στη Νέα Υόρκη.

Μετέπειτα Εξελίξεις
Στον Johnny άρεσε πάντα να πειράζει τον άτυχο Thing, τον Ben Grimm, που θύμωνε εύκολα και ζήλευε τη γοητεία και το όμορφο παρουσιαστικό του Johnny. Όμως ένιωθαν και μεγάλη συμπάθεια ο ένας για τον άλλον. Η συμπάθεια αυτή δοκιμάστηκε πάρα πολύ όταν ο Johnny ερωτεύτηκε και τελικά παντρεύτηκε την τυφλή γλύπτρια Alicia Masters, τη μόνη γυναίκα που είχε ανταποκριθεί ποτέ στην αγάπη του Ben. Αργότερα αποκαλύφθηκε πως η Alicia ήταν μια κατάσκοπος Skrull που λεγόταν Lyja. Αυτή η απάτη έκανε τον Johnny κομμάτια.

Στη διάρκεια του Civil War, ο Johnny ξυλοκοπήθηκε από τον όχλο και στη συνέχεια μπήκε στην αντίσταση του Captain America. Κατά τη Secret Invasion, είχε την ευκαιρία να τακτοποιήσει το ζήτημα της Lyja, η οποία τηλεμετέφερε το άνω τμήμα του Μεγάρου Baxter -μαζί με τον Johnny, το Thing και τους Franklin και Valeria Richards- στη Negative Zone.

Δυνάμεις
Ο Human Torch μπορεί να δημιουργήσει φωτιά και να την ελέγξει. Μπορεί να εξαπολύσει πανίσχυρες βολές θερμικής ενέργειας, που η καθεμία είναι σαν δυνατή γροθιά. Ελέγχει τη θερμική ενέργεια και καλύπτει το σώμα του με διάπυρο πλάσμα για πάνω από 16 ώρες πριν χρειαστεί ανάπαυση περίπου για 12 ώρες. Μπορεί να εξαπολύσει μια μοναδική "Έκρηξη-Νόβα", η οποία χτυπά με την ισχύ μιας πυρηνικής κεφαλής. Ο Human Torch μπορεί να δημιουργήσει φλόγινες μορφές, όπως γράμματα που καίνε στον ουρανό, για 3 λεπτά. Μπορεί επίσης να ελέγξει με το νου του τη θερμοκρασία στα αντικείμενα. Τα ρούχα του είναι φτιαγμένα από πυρίμαχο ύφασμα.